| Paragvajus |
| --- |
| Paragvajus netoli Asunsjono Paragvajus netoli Asunsjono |
| **Ilgis** | 2549 km |
| **Baseino plotas** | 1 150 000 km² |
| **Vidutinis debitas** | 4700 m³/s |
| **Ištakos** | Mato Groso plynaukštė |
| **Žiotys** | Parana |
| **Šalys** | Brazilijos vėliava BrazilijaBolivijos vėliava BolivijaParagvajaus vėliava ParagvajusArgentinos vėliava Argentina |
|  |
|  **Vikiteka** | Paragvajus |

**Paragvajus** (isp. *Río Paraguay*, port. *Rio Paraguai*, gvar. *Paraguái nysry*) – upė Pietų Amerikoje; Paranos dešinysis intakas.

Prasideda Brazilijos Mato Groso valstijoje, Brazilijos plokščiakalnyje (Mato Groso plynaukštėje), į pietus nuo Diamantino, į šiaurės vakarus nuo Kujabos. Teka į pietvakarius, o nuo Kasereso miesto į pietus. Vietomis teka Bolivijos pasieniu. Prateka Pantanalio pelkynus, už Korumbos teka Brazilijos–Paragvajaus siena. Toliau kerta Gran Čako lygumas, o žemupyje pasiekia tropinius miškus. Nuo santakos su Pilkomaju teka Argentinos–Paragvajaus siena. Įteka į Paraną ties Paso de la Patrija, netoli Korjenteso.

Didžiausi intakai:

* kairieji: Kujaba, San Lorensas, Takvari, Miranda, Apa, Akidabanas, Ipanė, Chechui Gvasu, Brankas, Tebikvari;
* dešinieji: Žauru, Bamburalis, Monte Lindas, Konfusas, Pilkomajas, Bermechas.

Paragvajus – svarbi laivybinė arterija. Laivuojamas nuo Korumbos, upei nusekus – nuo Konsepsjono. Jūrų laivai pasiekia Asunsjoną. Upės vaga vingiuota, daug upinių salų (pvz. Serito ties santaka su Parana), seklumų. Vidurupio vagos plotis 350–600 m, žemupio – iki 1,5 km, gylis 10–20 metrų. Vandeningiausias sausį–vasarį (plačiai išsilieja), sekliausias rugpjūtį (kai kurie intakai išdžiūsta). Vidutinis debitas prie Asunsjono 3000 m³/s, prie žiočių 4700 m³/s. Vagos nuolydis mažas (nuo 150 iki 60 m), vaga labai vingiuota, salpoje gausu ežerų. Upės baseinas retai gyvenamas, gana laukinis (daugiausia auginami galvijai).

Upėje užfiksuota >238 žuvų rūšių. Vandens rūgštingumas – 6,9–7,7 pH, geležingumas – 0,56–1,30 mg/l, konduktyvumas – 111,4 μS/cm, drumstumas – 31,9 APHA.

Prie upės (daugiausia aukštupyje ir vidurupyje) įsteigta nacionalinių parkų ir indėnų teritorijų.

Didžiausi miestai prie Paragvajaus upės: Kaseresas, Korumba (Brazilija), Puerto Suaresas (Bolivija), Bahija Negra, Fuerte Olimpas, Konsepsjonas, Asunsjonas, Pilaras (Paragvajus), Formosa (Argentina).

Etimologija
-----------

Yra kelios upės pavadinimo kilmės versijos. Gvaranių kalboje žodis *para* reiškia „didelė upė, jūra", *gua* rodo priklausomybę, *y* – „vanduo, vandens telkinys". Iš šių žodžių sudaromos šios kombinacijos: „Vanduo priklausantis jūrai" (Atlanto vandenynui), „Vanduo priklausantis didelei upei" (Paranai), „Vanduo ateinantis iš didelio vandens" (Pantanalio). Taip pat vienas iš galimų variantų, jog pavadinimas Paragvajus kilo nuo Čako indėnų pajagvų genties, dominavusios upėje su savo kanojomis, vardo (*Payaguá-y* gvaranių kalba reiškia „pajagvų upė").

* Paragvajus Paranos baseino žemėlapyjeParagvajus Paranos baseino žemėlapyje
* Paragvajus ties Kaseresu (Brazilija)Paragvajus ties Kaseresu (Brazilija)
* Ties Konsepsjonu (Paragvajus)Ties Konsepsjonu (Paragvajus)
* Remanso tiltas per Paragvajaus upę Asunsjono apylinkėseRemanso tiltas per Paragvajaus upę Asunsjono apylinkėse
* Paragvajaus potvynio užlieti plotai Asunsjono apylinkėseParagvajaus potvynio užlieti plotai Asunsjono apylinkėse

Šaltiniai
---------

1. 1 2 3  *Paragvãjus*. Visuotinė lietuvių enciklopedija, T. XVII (On-Peri). – Vilnius: Mokslo ir enciklopedijų leidybos institutas, 2010
2. ↑  Географический энциклопедический словарь, гл. редактор А. Ф. Трёшников. – Москва, Советская энциклопедия, 1983.
3. ↑  *Paraguay River*. Encyclopædia Britannica Online. – www.britannica.com.
4. ↑  R. Ziesler and G.D. Ardizzone. LAS AGUAS CONTINENTALES DE AMERICA LATINA/THE INLAND WATERS OF LATIN AMERICA, Fishery Information, Data and Statistics Service. Fisheries Department FAO, Rome.